projecte-aina/catalan_government_crawling huggingface dataset:
El secretari general de l'Esport, Gerard Figueras, ha assistit avui al lliurament del 7è Premi Riudor a la transmissió de valors en l'esport, impulsat per la Sant Fruitós Escola de Futbol, que enguany ha recaigut en el Comitè Olímpic Internacional (COI).
L'encarregat de recollir el guardó ha estat el director general adjunt del COI, Pere Miró.
El Premi Riudor, nascut el 2012, es va instaurar per distingir esportistes, entitats i organitzacions que fan una tasca destacada en la vetlla pels valors de l'esport, més enllà de la pròpia competició i els seus resultats.
Enguany, s'ha decidit entregar-lo al COI per utilitzar la pràctica esportiva com a element de cohesió i superació de qualsevol conflicte a nivell mundial durant la celebració dels Jocs Olímpics.
Pere Miró ha lloat, en recollir el premi, la tasca que realitza la Sant Fruitós Escola de Futbol, perquè, tal com fa el COI, veu l'esport "una eina d'aprenentatge i difusió de valors".
El dirigent ha recordat que el seu organisme impulsa moltes iniciatives solidàries "menys conegudes" i s'ha mostrat agraït a la seva feina, que "m'ha permès visitar 156 països i trobar-hi situacions que podien millorar a través dels valors que transmet l'esport".
Altres personalitats presents en l'acte, celebrat al Teatre Casal Cultural de Sant Fruitós de Bages, han estat l'alcalde del municipi, Joan Carles Batanés; el president del Sant Fruitós EF, David Vila; el president del FC Fruitosenc, Josep Planas, i el directiu de la Federació Catalana de Futbol i delegat al Bages-Berguedà-Cerdanya, Esteve Olivella, entre d'altres.
Gerard Figueras ha refermat el potencial de les 18.000 entitats esportives catalanes, i s'ha felicitat d'haver conegut Pere Miró gràcies al primer secretari general de l'Esport, Josep Lluís Vilaseca.
Joan Carles Batanés ha subratllat que la prioritat de l'esport ha de ser "generar valors" abans que la competició, mentre que David Vila ha justificat el premi al COI per haver aconseguit unir "sota una mateixa bandera dos països tan allunyats com les dues Corees, per afermar la treva olímpica o per crear l'equip de refugiats.
Darrere de tots aquests fets hi ha en Pere Miró i el seu equip", ha conclòs.
El director del Consell Català de l'Esport, Antoni Reig, ha assistit avui a la seu de l'Institut Nacional d'Educació Física de Catalunya (INEFC), a Barcelona, a l'acte de Cloenda del Ciclisme Català 2018, organitzat per la Federació Catalana de Ciclisme (FCC), en què s'han reunit un gran nombre de persones vinculades a l'esport de la bicicleta, entre les quals els ciclistes que van obtenir bons resultats durant la temporada passada.
La celebració ha estat plena de grans moments, anècdotes i intervencions, tant de membres federatius com d'esportistes i autoritats, amb moments emotius, especialment en els lliuraments de distincions i reconeixements, sobretot quan ha estat el torn dels campions/es màsters i a aquells que han aconseguit podis als Europeus i als Mundials.
Entre totes les categories, sumen 19 premiats, en què destaquen el campionat d'Europa en BMX, de Gabriel Avellaneda, i els campionats mundials de Toni Guillén i Sergi Llongueras, per equips en Trial, i Ignasi Àvila i Joan Font, en adaptats.
Els homenatges especials han estat pels àrbitres Joan Badia, Valentí Pol i José Carlos Blázquez, i també per l'històric Antonio Pineda, mestre al Team Compak de molts ciclistes amateurs que han fet el pas a professionals com Àngel Edo, que li ha lliurat el premi.
Els premis revelació 2018 han estat per Mireia Trias, en catregoria femenina, com a campiona de la Copa d'Espanya junior en carretera i per la participació als Campionats d'Europa i al Mundial, i per Ignasi Jorba, en masculina, per haver estat campió de Catalunya i d'Espanya junior en descens, 5è en el Campionat d'Europa i 21è en el Mundial.
En reconeixement a la seva llarga trajectòria, s'ha lliurat un guardó a Sandra Santanyes, retirada fa poc de la competició després de 28 anys pedalant per carreteres, camins i corriols de tot arreu, la qual cosa es materialitza entre molts altres assoliments en 15 Campionats d'Espanya de BTT.
El premi al millor ciclista català 2018 ha estat pel biker de trial Sergi Llongueras, per haver signat un 2018 excel·lent en guanyar la Copa Catalana, els Campionats de Catalunya i d'Espanya, haver fet podi a la segona prova de la Copa del Món i 3r a la general final, ser campió del món per equips i sotscampió en categoria individual.
El darrer guardó, la insígnia d'or i brillants de la FCC, ha estat pel que ha estat president de l'entitat entre 2012 i 2017, Josep Bochaca, en un dels moments més significatius de la nit.
El representant de la Generalitat ha compartit la vetllada amb el president de la FCC, Joaquim Vilaplana, i el coordinador d'Esports de la Diputació de Barcelona, Daniel Laga, entre d'altres.
L'Escuderia Osona ha celebrat aquest vespre a Gurb (Osona) el tradicional sopar de final de temporada, punt de trobada anual de tots els col·lectius de l'entitat.
Enguany, s'ha aprofitat l'ocasió per commemorar els 50 anys del club, amb la presència de gairebé 200 persones, entre socis, oficials, col·laboradors i esportistes.
No s'ho perdut el secretari general de l'Esport, Gerard Figueras.
També hi han estat presents l'alcaldessa de Vic, Anna Erra; l'alcalde de Sant Julià de Vilatorta, Joan Carles Rodríguez; l'alcalde de Tona, Josep Salom; el president del Consell Comarcal d'Osona, Joan Roca; el president de la Federació Catalana d'Automobilisme, Joan Ollé, i el president de la Federació Catalana de Motociclisme, Josep Maria Mañé.
El sopar, celebrat al restaurant Vila dels Masramon, a Gurb, ha servit per repassar les competicions i les activitats de la temporada 2018, s'ha projectat un vídeo d'Albert Bagué i s'han lliurat els premis de l'Open Kàrting Osona, que s'ha disputat al Circuit d'Osona al llarg de l'any, dividit en velocitat i resistència.
En la categoria de velocitat, els guanyadors han estat Lluc Font, Ignasi Lligadas, Pol Urra i Eduard Bertrana, en mini-júnior, júnior, promo i sènior, respectivament; i en la de resistència, el vencedor ha estat P Team, amb Eduard Bertana i Jacint Clopés.
L'Escuderia Osona també ha reconegut la temporada de Joan Salvans, campió de Catalunya de muntanya, i ha lliurat un agraïment a sis clubs que col·laboren en les activitats organitzatives de l'entitat: el Reial Automòbil Club de Catalunya (RACC), Biela Club Manresa, l'Auto Esport Sabadell, l'Escuderia Gironella, l'Auto Esport Igualada i l'Escuderia Baix Empordà.
Per últim, s'ha lliurat una placa commemorativa amb motiu dels 50 anys de l'entitat a la Federació Catalana d'Automobilisme, la Federació Catalana de Motociclisme, la Generalitat de Catalunya, el Consell Comarcal d'Osona i els Ajuntaments de Vic, Tona i Sant Julià de Vilatorta.
I com cada any, els presents al sopar han escollit l'oficial de l'any.
Enguany, ha estat elegit Albert Estévez, pintor de 35 anys i que fa uns cinc anys que col·labora amb l'Escuderia Osona.
Durant els parlaments, el president de l'Escuderia Osona, Joan Panadès, ha repassat la història del club i ha avançat que la segona fase de les obres de remodelació del Circuit d'Osona, que inclou el traçat, començaran el març i finalitzaran en tres o quatre mesos, de manera que "estarà operatiu abans de l'estiu per poder-hi desenvolupar curses", ha assegurat.
El president també ha explicat que el 6 d'abril es presentarà un llibre dels 50 anys de l'Escuderia Osona, que ha estat coordinat per Josep Autet.
L'obra, finançada amb una campanya de micromecenatge, mostrarà un bon nombre de fotos del mig segle del club.
Per la seva banda, Gerard Figueras, ha ratificat el compromís de la Generalitat amb el circuit.
"La meca del motor català té molt a veure amb aquesta terra", ha dit el secretari general de l'Esport.
Finalment, Anna Erra ha felicitat l'Escuderia Osona pels 50 anys i ha apuntat que l'Ajuntament de Vic estarà sempre al costat de l'entitat.
El representant territorial de l'Esport a Lleida, Joan Segura, ha assistit avui a la final del Campionat de Catalunya de Billar de la Banda d'Honor, que s'ha disputat aquest cap de setmana a les instal·lacions del Club Billar Lleida, organitzador de la competició, i en què el jugador local Armando Moreno s'ha proclamat guanyador en la final contra Vicenç Marva, del Club Billar Tarragona, en imposar-se per 100 caramboles a 46.
Ahir dissabte es van classificar els quatre semifinalistes, i aquest diumenge s'han disputat les semifinals que han emparellat Armando Moreno amb Pere Arnau i a Vicenç Martínez amb Ricard Arnau.
La primera partida l'ha guanyat Moreno per 100 a 54, en 21 entrades, i la segona Martínez, per 100 a 46, en 19 entrades.
El representant institucional ha lliurat els trofeus i ha compartit l'esdeveniment amb jugadors, àrbitres i membres dels clubs participants.
El Palau d'Esports de Granollers ha acollit avui una doble cita amb l'handbol i la solidaritat en el marc de la campanya 'Somriures que curen', que ha enfrontat les seleccions absolutes catalanes masculina i femenina amb els primers equips del BM Granollers.
El cap de gabinet de la Secretaria General de l'Esport, Joaquim Perisé, ha assistit a la jornada, que ha conclòs amb sengles victòries dels conjunts granollerins.
Els partits estaven organitzats pel BM Granollers i la Mútua de Granollers, amb la col·laboració de la Federació Catalana d'Handbol.
L'entrada, de cinc euros, anava destinada a la Fundació Pasqual Maragall per contribuir a la investigació de l'Alzheimer.
Més de mil persones han fet costat a la iniciativa, la qual cosa ha permès recaptar uns 6.000 euros.
El primer encontre ha enfrontat el Fraikin BM Granollers i la selecció catalana masculina, amb Fernando Barbeito i Lorenzo Rueda al capdavant, que ha acabat amb triomf de l'equip local per 30 a 25.
A continuació, KH-7 BM Granollers també ha derrotat la selecció catalana femenina, dirigida per Pau Campos i Xavi Vilella, per 28 a 22.
Joaquim Perisé ha estat acompanyat durant els partits per l'alcalde de Granollers, Josep Mayoral; el president del BM Granollers, Josep Pujadas; el president de la Federació Catalana d'Handbol, Jaume Fort; l'assessor d'Esports de la Diputació de Barcelona, Jordi Torrents, i representants de La Mútua, entre d'altres.
Entre partit i partit, l'Associació Esportiva La Mitja, organitzadora cada any de la Mitja Marató de Granollers, ha fet un homenatge a Martí Batallé i Xavier Pocurull, els dos joves jugadors d'handbol que van perdre la vida el setembre passat en un accident de trànsit.
L'entitat ha inaugurat una placa davant del Palau d'Esports, punt d'arribada de la Mitja, on figuren els noms dels dos jugadors formats al BM Granollers, ja que ambdós van ser voluntaris de la prova.
A aquest acte, a banda de les autoritats citades anteriorment, també hi eren presents la família dels dos jugadors; Pau Navarro i Òscar Oller, que viatjaven en el mateix cotxe accidentat, i el president de l'Associació Esportiva La Mitja, Toni Cornellas.
La selecció catalana absoluta femenina de futbol s'ha imposat avui a la de Xile en un emocionant partit internacional amistós que s'ha resolt en la tanda de penals (4-2) després d'arribar al final dels 90 minuts amb empat a 0 contra un poderós rival.
El matx, disputat al Camp de Futbol Municipal de l'Hospitalet de Llobregat, ha reunit més de 2.500 persones, entre les quals autoritats com el secretari general de l'Esport, Gerard Figueras.
Després d'uns primers minuts de tempteig, Catalunya ha començat a imposar el seu estil de joc, combinant amb fluïdesa i precisió.
La primera aproximació catalana ha estat un tir llunyà de Georgina Carreras al minut 9 que no ha trobat porteria.
Per la seva banda, Xile, ben posicionada al terreny de joc, ha esperat la seva oportunitat mitjançant ràpides transicions ofensives.
Després de dos tirs llunyans xilens, l'ocasió més clara del primer temps l'ha tingut Olga Garcia.
El seu xut l'ha desviat la portera xilena al pal i a córner en una sensacional intervenció.
A la represa, les jugadores de Natàlia Arroyo han continuat portant la iniciativa davant d'un lluitador rival que ha pressionat amunt.
Fruit d'una errada en la zona de construcció catalana, la xilena Claudia Soto ha provat fortuna amb un tir que ha sortit desviat.
Les catalanes han jugat més per les bandes amb l'objectiu d'intentar crear perill mitjançant centrades laterals, però les defensores xilenes s'han mostrat inexpugnables.
Sense ocasions clares, el partit ha arribat a l'últim quart d'hora obert i amb tot per decidir.
Malgrat que ambdues seleccions han gaudit d'alguna oportunitat per anotar, el marcador no s'ha mogut.
L'encontre s'ha decidit des dels onze metres, on la portera catalana Noelia García s'ha convertit en la gran protagonista en aturar dos penals.
Al final, victòria catalana per 4 a 2.
Un cop finalitzat el duel, Gerard Figueras, ha fet entrega d'un obsequi al conjunt arbitral.
A continuació, l'alcaldessa de l'Hospitalet de Llobregat, Núria Marín, ha lliurat una placa commemorativa del partit a la capitana de Xile, Christiane Endler.
I, en darrer lloc, el president del Parlament de Catalunya, Roger Torrent, ha fet entrega de la copa de campiones a la capitana de Catalunya, Georgina Carreras.
Altres autoritats presents al partit han estat el president de la Federació Catalana de Futbol, Joan Soteras; el president del CE L'Hospitalet, Santiago Ballesté, i el coordinador de la selecció xilena de la Federació de Futbol de Xile, Sebastián Novoa, entre d'altres.
El Museu i Centre d'Estudis de l'Esport Dr.
Melcior Colet, de Barcelona, ha acollit l'arrencada del projecte BIG4SPORTS (Building Innovative Governance for Sports), finançat pel programa europeu Erasmus Plus Sport.
El Consell Català de l'Esport, un dels nou socis del projecte, hi aporta la seva experiència en governança esportiva com a institució pública.
L'objectiu del projecte és millorar i reforçar els models de governança de les entitats esportives europees (clubs, federacions, lligues, etc.) mitjançant la construcció d'un nou model que tindrà en compte les millors pràctiques en governança i gestió provinents de la indústria de l'esport i de les organitzacions públiques.
En les reunions celebrades ahir i avui els socis han revisat el pla de treball, calendari i pressupost, i han definit les accions per l'any 2019.
El projecte té una durada de 30 mesos (fins al juny de 2021) i un pressupost total de 355.750 euros.
El consorci, liderat per la European Platform for Sport Innovation (EPSI), compta amb 5 clubs esportius europeus, 3 organismes acadèmics i de recerca i un ens públic: Consell Català de l'Esport (Catalunya), EPSI (European Plataform Sport Innovation), de Bèlgica; ICSS (Insight International Centre for Sport Security), del Regne Unit; SPORSORA, de França; Olympiakos SFP, de Grècia; TSV Bayer 04 Leverkusen, d'Alemanya; HASK Mladost, de Croàcia; AaB Aalborg Boldspilklub, de Dinamarca, i WSC Wiener Sport-Club, d'Àustria, amb l'assessoria experta de l'empresa catalana B-LINK.
El director del Consell Català de l'Esport, Antoni Reig, ha donat la benvinguda als assistents de la jornada, en la qual també han participat Oriol Marcé, subdirector general d'Activitats Esportives i Infraestructures del Consell Català de l'Esport (CCE), i Blanca Nualart, responsable en matèria de gènere i programes esportius transversals del mateix CCE.
Els presidents de les Diputacions de Tarragona, Josep Poblet; de Barcelona, Marc Castells; de Girona, Miquel Noguer, i de Lleida, Rosa Maria Perelló, s'han reunit aquest dimecres a Reus amb el vicepresident del Comitè Olímpic Internacional (COI), Joan Antoni Samaranch, en companyia del secretari general de l'Esport, Gerard Figueras.
Durant la trobada al Palau Bofarull, de la Diputació de Tarragona, els màxims representants d'aquestes institucions han refermat el seu suport a la futura Candidatura Olímpica d'Hivern Pirineus-Barcelona 2030.
També han assistit a la trobada l'alcalde de Reus, Carles Pellicer, i el president d'honor de la Fundació Gresol, Anton Pont, a banda del representant territorial de l'Esport a Tarragona, Joan Plana.
Samaranch participa aquest mateix dimecres en un col·loqui organitzat per la Fundació Gresol a la capital del Baix Camp.
Els quatre presidents ja van mostrar el seu suport a la candidatura durant la visita a la seu del Comitè Olímpic Internacional a Lausana (Suïssa) el passat mes de desembre, on es van reunir amb el president del COI, Thomas Bach, acompanyats del secretari general de l'Esport i el director general adjunt del COI, Pere Miró.
L'Hotel NH Ciutat de Reus ha acollit avui un dinar col·loqui organitzat per la Fundació Gresol que ha tingut com a ponent a Joan Antoni Samaranch, vicepresident primer del COI (Comitè Olímpic Internacional) i, a la vegada, CEO i soci fundador de GBS Finanzas.
A l'acte, hi han assistit prop de 80 empresaris i personalitats rellevants del territori, entre les quals hi era el secretari general de l'Esport, Gerard Figueras.
La xerrada de Samaranch s'ha estructurat en dues parts ben diferenciades.
D'una banda, ha parlat de la futura candidatura olímpica Pirineus-Barcelona 2030, que ha qualificat com a possible i amb opcions, però ha alertat que s'hi presentaran moltes altres ciutats i que, per tant, tindrà molta competència.
De forma genèrica, ha analitzat l'impacte econòmic que genera celebrar uns Jocs Olímpics i ha assegurat que els ingressos i les despeses estan força equilibrats i que, per tant, no ha de ser un factor negatiu.
Samaranch ha afegit que el moviment olímpic gaudeix de molt bona salut.
D'altra banda, i en un vessant més econòmic, el dirigent del COI ha centrat l'altra part de la seva intervenció en la seva activitat professional al capdavant de l'empresa GBS Finanzas.
En aquest sentit, ha parlat de la importància de la Xina i ha destacat que totes les empreses haurien de tenir una estratègia davant aquest país.
També ha afirmat que el mercat d'operacions corporatives travessa un excel·lent moment, en contraposició al que ha sigut l'any 2018 quant a gestió de patrimonis, que ha estat un dels pitjors.
La resta d'autoritats presents en l'acte han estat Carles Pellicer, alcalde de Reus; Anton Pont, president d'honor de la Fundació Gresol; Emili Correig, patró de la Fundació Gresol, i Robert Moragues, director gerent d'aquesta entitat, així com el representant territorial de l'Esport a Tarragona, Joan Plana, entre d'altres.
La Federació Catalana de Rugby ha anunciat la renovació de dues grans empreses que seguiran vinculades com a patrocinadores de l'ovalada catalana.
Es tracta de l'aerolínia Vueling, que torna a donar nom a la Divisió d'Honor Catalana, i Land Motors, que patrocina una temporada més els àrbitres de Catalunya.
L'acte de presentació s'ha fet avui al Museu i Centre d'Estudis de l'Esport Dr.
Melcior Colet, de Barcelona, amb la presència del subdirector general d'Activitats Esportives i Infraestructures del Consell Català de l'Esport, Oriol Marcé.
En primer lloc, l'aerolínia Vueling esponsoritzarà una temporada més la principal competició de Catalunya, la Divisió d'Honor Catalana, que inclou com el curs passat el "naming" de la lliga (DHC Vueling).
Per la seva banda, el concessionari oficial Jaguar i Land Rover –que pertany a la xarxa de concessionaris Quadis- patrocina un any més els àrbitres.
Aquests lluiran la marca automobilística a l'esquena.
La presentació ha comptat també amb l'assistència del president de la Federació Catalana de Rugbi, Ignasi Planas; el director comercial de Vueling, David Garcia, i la directora de Desenvolupament i Negoci de Land Motors, Ariadna Vergé.
També hi han estat presents els capitans dels equips de la Divisió d'Honor Catalana Vueling, una representació dels àrbitres i personalitats de l'ovalada catalana.
Oriol Marcé ha destacat "la bona sintonia entre la Federació Catalana de Rugby i la Secretaria General de l'Esport.
El rugbi és un esport en alça que any rere any millora en tots els aspectes, i notícies com les d'avui ho corroboren".
Ignasi Planas assegurava que "estem molt satisfets de poder anunciar que dues empreses tant importants com Vueling i Land Motors continuaran vinculades amb la Federació Catalana.
El rugbi català es recolza en vàries potes, i una de vital és la dels patrocinadors, que amb aquestes renovacions queda més enfortida que mai".
En el mateix sentit s'expressava David Garcia, que remarcava el valor afegit que dona el rugbi a Vueling: "No hem dubtat en renovar la nostra confiança en un esport com el rugbi, tant carregat d'uns valors que nosaltres compartim i que ens agrada reforçar.
La temporada passada ja vam gaudir amb la DHC Vueling, i enguany volem repetir experiència amb un nivell tant bo o millor".
Finalment, Ariadna Vergé declarava "l'orgull de Land Motors de poder patrocinar una temporada més la figura més imprescindible d'un partit de rugbi: l'àrbitre.
En aquest esport es cuida i es respecta els àrbitres, una mostra de l'ètica d'aquest esport que ens ha motivat per acompanyar-lo una altra vegada".
El Teatre Can Gomà ha acollit avui la Nit de l'Esport de Mollet del Vallès, una festa en què s'han reconegut els esportistes, equips i entitats que han destacat al llarg del 2018 pels seus èxits i per la promoció de l'esport local.
El secretari general de l'Esport, Gerard Figueras, ha assistit a un acte que ha premiat Gemma Macián i Albert Ferrer com a millors esportistes molletans.
En la 26a edició de la Nit de l'Esport, que també ha servit per cloure la Festa Major de Sant Vicenç d'enguany, s'ha recordat que aquest 2019 la ciutat vallesana serà subseu dels World Roller Games Barcelona, ja que acollirà la disciplina de 'roller derby' del 8 al 13 de juliol al pavelló de Riera Seca.
L'acte també ha comptat amb la presència de l'alcalde de Mollet i responsable de l'Àrea d'Esports, Josep Monràs, i el coordinador d'Esports de la Diputació de Barcelona, Daniel Laga, amb els quals Gerard Figueras ha compartit el lliurament de trofeus.
Gemma Macián (Club Atlètic Mollet) ha rebut el màxim guardó després de guanyar l'edició del 2018 de la Cursa de Sant Vicenç i la categoria màster de la mitja de la Salomon Ultra Pirineu, mentre que Albert Ferrer ha rebut un reconeixement després de retirar-se l'estiu passat com a jugador de bàsquet i vestir durant 25 anys la samarreta del club local.
D'altra banda, el Premi Internacional ha recaigut en l'exjugador de bàsquet Joan Carles Navarro, per la seva trajectòria al FC Barcelona i a la selecció estatal, a banda del seu pas per l'NBA.
Pel que fa a la resta de premis, la millor promesa masculina i femenina ha estat Jordi Garcia i Núria Garcia, respectivament, ambdós del Club Boxa/kick boxing Actitud Crew; el millor equip absolut, el sènior femení del CEE Sant Gervasi; el millor equip de base, el cadet B del CF Mollet UE; el millor club o entitat esportiva, el Mollet Hoquei Club; el millor entrenador/a, Paco González (Mollet Hoquei Club); la millor escola, Sant Gervasi, i el millor patrocinador esportiu, SERME.
El Premi a l'esportivitat dels Jocs Escolars ha estat per a l'Escola Joan Abelló; el Premi als valors esportius, per al cadet de l'UD Lourdes, i les mencions especials s'han atorgat al Club Muntanyenc Mollet, el Club Bàsquet Mollet, Carmen Sánchez Silva (atleta), Matilde Esteves Garcia (àrbitre assistent de futbol) i la UD Molletense, per la Molletense Cup.
Gerard Figueras ha destacat que "Mollet és un exemple del que representa la riquesa, la diversitat i la inculcació dels valors que ens fan ser millors persones i millors ciutats a través de l'esport.
Aquí es dona una simbiosi gairebé perfecta entre el teixit esportiu i l'Ajuntament", mentre que Josep Monràs, a banda d'agrair la tasca d'entitats, esportistes i col·laboradors, ha reconegut "especialment, l'esportivitat dels jocs escolars i els gestos i valors esportius, així com la feina que fem i seguirem fent per reivindicar i fomentar l'esport femení".
Finalment, Daniel Laga ha parlat del "binomi indestructible que conformen Mollet i l'esport".
Per Laga, "és de justícia reconèixer la feina que feu i les llavors de futur que deixeu".